La venda de forfets a la Fira d'Andorra la Vella va a un ritme superior al de l'any passat (Vídeo) - FÒRUM.ad
La venda de forfets a la Fira d’Andorra la Vella va a un ritme superior al de l’any passat (Vídeo)
On: 27/10/13 19:46
Tant Ski Andorra com Grandvalira i Vallnord han assenyalat que les vendes de forfets registrades a la Fira d’Andorra la Vella superaran les de l’any passat. Les dues principals estacions d’esquí han coincidit en assenyalar el ‘record’ de la temporada passada i les promocions i facilitats en el pagament del forfet com a factors que expliquen el bon ritme de vendes. Des de Ski Andorra, la seva directora, Marta Rotés, ha explicat que han detectat un augment del client resident pel forfet conjunt. A Vallnord, segons ha assenyalat el director general, Martí Rafel, també és el resident el client majoritari a la Fira d’Andorra la Vella. En canvi a Grandvalira, s’ha detectat un augment de les vendes als no residents.
‘Crec que acabarem la fira amb bastant millors resultats que l’any passat’, ha manifestat la directora de Ski Andorra, Marta Rotés. La directora general de Grandvalira-Nevasa, Núria Tarré, també ha assenyalat que a la fira s’estarà ‘per sobre de les vendes de l’any passat’. I a Vallnord, ‘les vendes de forfets estan anant súper bé. No esperàvem que anessin tan bé, i fins ara estan sent superiors a les de l’any passat’, ha manifestat el seu director general, Martí Rafel.
Rotés ha comentat que el divendres ‘pensàvem que teníem la neu al costat perquè hi havia gent fent cua i amb molta il·lusió’, tot i que dissabte a la tarda es va patir la competència del clàssic del futbol espanyol, el Barça-Madrid. Però tot i això, les vendes han estat animades. La directora de Ski Andorra ha assenyalat que aquest any s’ha detectat un augment del client resident per al forfet conjunt i ‘més retenció entre la gent de fora’, tot i que relativa donades les facilitats per a la compra per internet.
Aquests resultats ‘animen’ de cara la temporada, tot i que ‘encara estem pendents de la neu’, que algunes previsions senyalen la seva arribada per a mitjans d’aquesta propera setmana, ha recordat Rotés.
Des de Grandvalira-Nevasa, Tarré ha assenyalat que els clients que s’han acostat a la fira per comprar el forfet eren, proporcionalment, més majoritaris els no residents, ‘potser per les vacances’ dels del país. Ara bé, tenint en compte les vendes al marge de la fira, el client resident es manté en relació a l’any passat. La directora general de Grandvalira-Nevasa ha assenyalat el ‘record de la neu de la temporada passada’ i les novetats que es presenten per la d’aquest hivern com a factors que ajuden a les vendes. A més, els clients també han demanat pels avantatges que s’ofereixen i les facilitats de pagament. ‘La gent el que més valora és el pagament fraccionat’, ha assegurat Tarré, i ‘els avantatges’ com els descomptes al portar un amic, els descomptes en els serveis de l’estació per celebrar el seu 10è aniversari, etcètera.
A Vallnord passa similarment, tot i que són els residents els clients que més augmenten. Segons Rafel, els no residents ja s’han beneficiat de les ofertes llançades a l’agost –per les quals s’han gairebé doblat les vendes online- i els residents han aprofitat ‘l’oferta especial’ que s’acabava aquest mateix diumenge, cosa que ‘ha accelerat’ aquestes vendes. Així, per Rafel, els factors que han contribuït a l’augment de les vendes de forfets a la fira han estat també les promocions i el fet que ‘la temporada passada ha generat un clima especial entre els esquiadors’, que els ha dut a fer reserves i comprar el forfet.
Previous Post: L’Associació de Dissenyadors es vol fer més present a la societat
Next Post: El PS reitera que el Govern no està legitimat per fer la reforma de la CASS